(ສພຊ) ງານຊາປະນາກິດສົບຂອງສະຫາຍ ພົນໂທ ສະໝານ ວິຍະເກດ ຈັດຂຶ້ນຢ່າງສົມກຽດ ໃນຕອນບ່າຍຂອງວັນຈັນ ທີ 25 ກໍລະກົດຜ່ານມາ ທີ່ສະໜາມຫຼວງ, ໂດຍມີສະຫາຍ ບຸນຍັງ ວໍລະຈິດ ເລຂາທິການໃຫຍ່ ຄະນະບໍຫານງານສູນກາງ ພັກ ປະຊາຊົນປະຕິວັດລາວ, ປະທານປະເທດພ້ອມດ້ວຍ ບັນດາສະຫາຍການນຳຂັ້ນສູງ ແລະອະດີດການນຳພັກ-ລັດ, ພະນັກງານ, ທະຫານ-ຕຳຫຼວດ, ທູຕານຸທູດ, ຍາດຕິພີ່ນ້ອງ ແລະເພື່ອນມິດສະຫາຍ ຕະຫຼອດຮອດມວນຊົນ ເຂົ້າຮ່ວມ ຫຼາຍພັນຄົນ.
ພິທີແຫ່ສົບຂອງສະຫາຍ ພົນໂທ ສະໝານ ວິຍະເກດ ເລີ່ມຂຶ້ນໃນເວລາ 13:20 ໂມງ ໂດຍໄດ້ແຫ່ອອກຈາກຫໍສະພາ ແຫງຊາດ ໄປຍັງສະໜາມຫຼວງ. ໃນພິທີທີ່ສະໜາມຫຼວງ, ສະຫາຍ ນາງ ປານີ ຢາທໍ່ຕູ້ ກຳມະການກົມການເມືອງ ສູນ ກາງພັກ, ປະທານສະພາແຫ່ງຊາດ ທັງເປັນປະທານຄະນະຮັບຜິດຊອບງານ ຊາປະນາກິດສົບ ໄດ້ຂຶ້ນອ່ານປະຫວັດຫຍໍ້ ແລະກ່າວໄວ້ອາໄລເຖິງ ດວງວິນຍານຂອງສະຫາຍ ພົນໂທ ສະໝານ ວິຍະເກດ; ຕາງໜ້າຄອບຄົວຍາດພີ່ນ້ອງ ໄດ້ຂຶ້ນ ກ່າວຂອບໃຈ ຕໍ່ການນຳພັກ-ລັດ, ຜູ້ທີ່ມາອົບອຸ່ນ, ຮ່ວມກິນທານ ແລະເຂົ້າຮ່ວມໃນພິທີດັ່ງກ່າວ. ຫຼັງຈາກນັ້ນກໍໄດ້ ດຳ ເນີນພິທີ ທາງສາສະໜາຕາມລຳດັບ.